《读答玄亮松坛诗草有赠》
明代·李之世

松鬣摇风韵最清，如何纸上作松鸣。海潮夜梵三千丈，哀角危松十五声。

流出空山泉自语，飘残明月雁孤横。莫言俗耳听无准，还有松坛是主盟。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。